
RAPORT

asupra proiectului de Lege  privind 
răspunderea producătorilor pentru pagubele 
generate de produsele cu defecte
În conformitate cu prevederile art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23/2003, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind răspunderea producătorilor pentru pagubele generate de produsele cu defecte, trimis cu adresa nr.P.L.X. - 289 din 10 mai  2004, înregistrat sub nr.31/489 din  11 mai  2004.
Potrivit prevederilor art.75 din Constituţia României, republicată şi ale art.86 alin.(3) punctul 1 din Regulamentul Camerei Deputaţilor, Camera Deputaţilor este Cameră decizională în cazul acestui proiect de lege. 

Senatul, în şedinţa din data de 3 mai 2004, a adoptat  proiectul de lege.  


Consiliul Legislativ, cu avizul nr.590 din 5.04.2004, a avizat favorabil proiectul de lege.



Comisia pentru industrii şi servicii, cu avizul nr.23/87/2004 din 18.05.2004, a avizat favorabil proiectul de lege, în forma  adoptată de Senat, menţionându-se, totodată,  că prevederile cuprinse în proiectul de lege există deja în legislaţia noastră cu privire la  protecţia consumatorilor, precum  şi faptul că acestea  sunt armonizate cu aquis-ul comunitar.


Proiectul de lege supus dezbaterii are ca obiect de reglementare răspunderea producătorilor pentru pagubele generate de produsele defectuoase. El are drept scop alinierea  reglementărilor interne la principiile comunitare  ce decurg din buna funcţionare a pieţe interne, din prisma asigurării protecţiei consumatorului, şi implicit facilitarea libertăţii de circulaţie a produselor prin asigurarea unui regim juridic unitar, care sunt transpuse în detaliu în Directiva nr.85/374/CEE privind organizarea dispoziţiilor legislative şi administrative din statele membre în materie de responsabilitate cauzată de produsele defecte. În cadrul procesului de negocieri face obiectul Capitolului de negocieri 23 „Protecţia consumatorului şi a sănătăţii”, capitol deschis şi simultan închis provizoriu în cadrul Conferinţei de Aderare din data de 27 iulie 2001.


În raport de obiectul şi conţinutul său,  proiectul de lege face parte din categoria legilor ordinare.


Potrivit prevederilor art.60 din Regulamentul Camerei Deputaţilor, membrii comisiei au examinat proiectul de lege menţionat mai sus, în şedinţa din 19 mai 2004. La lucrările comisiei au participat, în calitate de invitaţi, din partea Autorităţii Naţionale pentru Protecţia Consumatorului: domnul Matei Eduard Gabriel – vicepreşedinte şi doamna Luminiţa Maclava – consilier juridic.
Din numărul total de 24 membri ai Comisiei juridice, de disciplină şi imunităţi la şedinţă au participat  21  deputaţi.

După dezbateri, membri Comisiei juridice, de disciplină şi imunităţi, au hotărât, în unanimitate, ca proiectul de Lege privind răspunderea producătorilor pentru pagubele generate de produsele cu defecte, să fie supus spre dezbatere şi adoptare plenului Camerei Deputaţilor, în forma adoptată de Senat.

                  PREŞEDINTE,                                         SECRETAR,                                       

         Prof. univ. dr. Ion NEAGU                            Florin Iordache    
consilier

